Elise Stenersen

Elise Cathrine Stenersen (født 11. oktober 1894 i Kristiania, død 14. oktober 1977 i Oslo) var en norsk redaktør, disponent og oversetter.

Liv og virke  
Elise Stenersen tok examen artium i 1913. Hun ble i 1919 ansatt i A. S. Bladkompaniet som Kristoffer Aamots redaksjonssekretær og oversetter. Der var hun i perioden 1919 til 1959 redaktør for Ukemagasinet (opprinnelig Norske Hjem). Parallelt var hun også redaktør for flere andre blader, blant andre Speilet, og samlet og redigerte flere visebøker.

Hun ble i 1937 medeier av Ukemagasinet, noe som også ga henne rollen som disponent. Hun sluttet dermed hos Bladkompaniet. I 1959 trakk hun seg tilbake fra redaktørposten, og arbeidet deretter som oversetter.

Stenersen utfoldet en omfattende reisevirksomhet i forbindelse med arbeidet. Hun besøkte de fleste land i Europa, i tillegg til USA og Egypt.

Familie 
Elise Stenersen var datter av professor Laurentius Borchsenius Stenersen (1843–1921) og Agnes Hallager (1860–1935). Hun forble ugift.

Bibliografi 
 1929: Viser for enhver – Kjærlighetsviser, sjømannsviser, muntre viser og andre (samlet av Elise Stenersen), Oslo
 1929: Syng ut! Kjærlighetsviser, sjømannsviser, drikkeviser og andre (samlet av Elise Stenersen), Oslo
 1930: Syng med liv og lyst – kjærlighetsviser, sjømannsviser, muntre viser, alvorlige viser (samlet av Elise Stenersen), Oslo

Referanser

Kilder 
 
 
 

Norske redaktører
Personer fra Oslo